送知軍曹比部移虔州
作者：李覯
朝代：宋

paragraphs: 要知賢者善居官，法自嚴明性自寬。
黠吏欲欺難作計，愚民初懼久方安。
獄辭大小情皆見，市物公私價一般。
農力不聞供土木，窮閻猶得免饑寒。
星爲二使來巡撫，考未三年悉可觀。
劇郡便當煩鎮守，君恩寧許更盤桓。
雨轓贛水行非遠，五袴旴江日漸單。
從此天衢龍躍去，野人懷德謾悲酸。